b'\n_START_ARTICLE_\nHallila\n_START_SECTION_\nHistoriaa\n_START_PARAGRAPH_\nHallilan kyl\xc3\xa4 mainittiin asiakirjoissa jo vuonna 1441, ja ensimm\xc3\xa4inen nimelt\xc3\xa4 tunnettu Hallilan talon is\xc3\xa4nt\xc3\xa4 oli Martti Halli, josta l\xc3\xb6ytyy maininta vuoden 1544 maakirjasta. Tila, jonka alkuper\xc3\xa4inen nimi oli todenn\xc3\xa4k\xc3\xb6isesti Halli, joutui my\xc3\xb6hemmin Hatanp\xc3\xa4\xc3\xa4n kartanon sivutilaksi. Hallilan tilan rakennukset purettiin 1930-luvulla. Vanhan kyl\xc3\xa4n alkuper\xc3\xa4isist\xc3\xa4 taloista olivat silloin j\xc3\xa4ljell\xc3\xa4 viel\xc3\xa4 Vanha-Juva, Uusi-Juva, Suutarla ja Karimaa. Hallilan alue liitettiin Messukyl\xc3\xa4n kunnan mukana Tampereen kaupunkiin vuonna 1947. Kaupunginosan ensimm\xc3\xa4inen osa-asemakaava vahvistettiin vuonna 1988. Koska vanhaa paikallista nimiaineistoa on varsin niukasti, Hallilan kadunnimet ovat ryhm\xc3\xa4nimi\xc3\xa4 aihepiirin\xc3\xa4 mets\xc3\xa4 ja sen kasvit._NEWLINE_Ennen p\xc3\xa4\xc3\xa4t\xc3\xb6st\xc3\xa4 rakentaa Hallila kaupunginosaksi nykyisen Hallilan alueella sijaitsi vain kaksi taloa, jotka sijaitsevat nykyisen Kerkk\xc3\xa4kadun p\xc3\xa4\xc3\xa4ss\xc3\xa4. Kaupunginosana Hallila on melko uusi; suurin rakentamiskausi oli 1990-luvun alku- ja keskivaiheilla. Ensimm\xc3\xa4iset talot valmistuivat vuoden 1992 tienoilla nykyisen Pehkusuonkadun varrelle. N\xc3\xa4it\xc3\xa4 taloja kutsutaan hallilalaisten keskuudessa "peltitaloiksi".\n_START_SECTION_\nPalvelut ja rakennukset\n_START_PARAGRAPH_\nHallilassa on asuinrakennusten lis\xc3\xa4ksi vain muutamia taloja: kaksi vierekk\xc3\xa4ist\xc3\xa4 taloa, joissa toimivat l\xc3\xa4hikauppa, pizzeria, seurusteluravintola ja seurakunnan toimitilat. N\xc3\xa4m\xc3\xa4 talot muodostavat niin kutsutun Hallilan liikekeskuksen, ja n\xc3\xa4iden talojen v\xc3\xa4list\xc3\xa4 pient\xc3\xa4 aluetta kutsutaan Kuusikontoriksi. Lis\xc3\xa4ksi on viel\xc3\xa4 muutamia taloja, joissa sijaitsevat Hallilan ala-aste (luokat 1.-4.), Hallilan neuvola, Hallilan p\xc3\xa4iv\xc3\xa4koti ja Havumets\xc3\xa4n p\xc3\xa4iv\xc3\xa4koti. N\xc3\xa4ill\xc3\xa4 palveluilla on suorat ja nopeat yhteydet toisiinsa, molemmilla p\xc3\xa4iv\xc3\xa4kodeilla on sama yhteinen piha-alue koulun piha-alueen vieress\xc3\xa4. P\xc3\xa4\xc3\xa4talossa sijaitsee Hallilan koulun p\xc3\xa4\xc3\xa4tilat, toinen talo on Hallilan koulun k\xc3\xa4yt\xc3\xb6ss\xc3\xa4 oleva koulun sivurakennus ja kolmannessa rakennuksessa toimii Havumets\xc3\xa4n p\xc3\xa4iv\xc3\xa4koti. N\xc3\xa4iden rakennusten l\xc3\xa4hell\xc3\xa4 sijaitsee Hallilan sorakentt\xc3\xa4, joka on l\xc3\xa4hinn\xc3\xa4 jalkapallojunioreiden k\xc3\xa4yt\xc3\xb6ss\xc3\xa4. Katajikonkadulta l\xc3\xb6ytyy Hallilan toinen p\xc3\xa4iv\xc3\xa4koti. Kaupungin ostopalveluna toimiva Kotipehkun p\xc3\xa4iv\xc3\xa4koti on noin 20 lapsen pienehk\xc3\xb6 p\xc3\xa4iv\xc3\xa4koti. Hallilassa on toiminut nuorille tarkoitettu klubi ja n\xc3\xa4ytelm\xc3\xa4kerho, jota ohjasi Matti Pussinen._NEWLINE_Asuinrakennusten osalta Hallilassa n\xc3\xa4kyy selv\xc3\xa4sti rivi-, omakoti-, ja kerrostaloalueet.\n_START_SECTION_\nHallila-seura\n_START_PARAGRAPH_\nHallilassa toimii my\xc3\xb6s Hallila-Seura, joka on tarkoitettu asukkaiden yhdistykseksi. Hallila-seura pyrkii j\xc3\xa4rjest\xc3\xa4m\xc3\xa4\xc3\xa4n alueen asukkaille tapahtumia ja toimintaa.'